SET บ่ายร่วงกว่า 10 จุด รับแรงกดดันจากหุ้นในกลุ่มสื่อสาร-กลุ่มพลังงาน
SET บ่ายร่วงกว่า 10 จุด โดย ณ เวลา 14.53 น. ลบ 8.76 จุด หรือ 0.63% มาที่ 1,381.39 จุด สูงสุดที่ 1,387.75 จุด ต่ำสุดที่ 1,379.10 จุด มูลค่าซื้อขายที่ 28,410.79 ลบ. รับแรงกดดันจากหุ้นในกลุ่มสื่อสาร-กลุ่มพลังงานที่ปรับตัวลงแรง
12 พ.ย. 2558

ผู้สื่อข่าวรายงานว่า ตลาดหุ้นไทยดัชนี SET ณ เวลา 14.53 น. ลบ 8.76 จุด หรือ 0.63% มาที่ 1,381.39 จุด สูงสุดที่ 1,387.75 จุด ต่ำสุดที่ 1,379.10 จุด มูลค่าซื้อขายที่ 28,410.79 ล้านบาท
โดยตลาดหุ้นภาคบ่ายร่วงลงกว่า 10 จุด หลังมีแรงขายออกมาอย่างหนักในหุ้นกลุ่มสื่อสาร โดยเฉพาะหุ้นในกลุ่มผู้เข้าร่วมประมูลใบอนุญาต 4G ปรับลดลงแรง นำโดยหุ้นบริษัท แอดวานซ์ อินโฟร์ เซอร์วิสจำกัด (มหาชน) หรือ ADVANC ร่วงกว่า 5% กดดันบรรยากาศการลงทุนโดยรวม ขณะที่การประมูลใบอนุญาต 4G ในขณะนี้ใช้เวลามากกว่า 24 ชั่วโมงและยังไม่แล้วเสร็จ
ด้านนายชัยยศ จิวางกูร ผู้อำนวยการฝ่ายวิเคราะห์กลยุทธ์การลงทุน บล.โกลเบล็ก เปิดเผยว่า ตลาดหุ้นไทยในช่วงบ่ายนี้ปรับตัวลงกว่า 10 จุด รับแรงกดดันจากหุ้นในกลุ่มสื่อสาร และกลุ่มพลังงานที่ปรับตัวลงแรง โดยกลุ่มสื่อสารรับผลจากราคาเคาะประมูล 4G  ที่ค่อนข้างแพง ทำให้ cost เพิ่มขึ้นมากกว่าที่คาดการณ์ไว้มาก ส่วนกลุ่มพลังงานก็รับผลจากราคาน้ำมันที่ปรับตัวลงมา
ด้านตลาดหุ้นอื่นในภูมิภาคเอเชียวันนี้เคลื่อนไหวทั้งในแดนบวก-ลบสลับกัน โดยวันนี้ให้จับตาดูถ้อยแถลงจากธนาคารกลางสหรัฐ(เฟด)ว่าจะมีการพูดถึงทิศทางการปรับขึ้นอัตราดอกเบี้ยอีกหรือไม่ และในวันที่ 18 พ.ย.นี้ก็จะมีการประชุมธนาคารกลางยุโรป (ECB) ซึ่งก็ให้ติดตามดูด้วย พร้อมให้แนวรับ 1,370 จุด ส่วนแนวต้าน 1,390 จุด